Plui Friûl tal ûf di Pasche
Domenie di Pasche e duncje tancj auguris a ducj voaltris letôrs di chest blog e a dut la vuestre int.
Une Pasche che pal Friûl e cole juste cualchi zornade prime de nestre Fieste Nazionâl: ai 3 di Avrîl, inovâl dal Stât Patriarcjâl di Aquilee che al nasseve dal 1077.
Sul blog dal diretôr Monestier o cjatais un contribût di William Cisilino sul significât de Fieste e sul sît de Provincie dut il program dai tancj apontaments ator pal Friûl.
Jo chi o segnali il Cjant des Pergamenis, une iniziative che si tignarà li de Biblioteche Vuarneriane Antighe miercus ai 3 di Avrîl aes 8 e un cuart.
Al sarà un viaç te musiche dal Patriarcjât di Aquilee te Passio dai Sants Ermacure e Fortunât, dentri dal Breviarium Aquileiense de Biblioteche Vuarneriane. Il program al previôt une cunvigne e la esecuzion di tocs dal vîf.
Program:
Prof. Ulvio Carta: Il segn e la note. Ricognizion curte de storie de musiche sacre medievâl in Friûl fin aes antifonis dal Breviarium Aquileiense (20');
Prof. Giuseppe Peressotti: I paris de Glesie e i Sants Ermacure e Fortunât tes pagjinis liturgjichis dal Breviarium Aquileiense (20');
Prof. Lucio Cristante, cul "Conlegium Ars Antiqua" di Puart: Lezion conciert, cun esecuzion dal vîf di tocs une vore sugjestîfs (1h30');
Duncje Buine Pasche e par miercus visaitsi di meti fûr sul piûl la bandiere dal Friûl! Tancj auguris!
fur_Latn fur_Latn fur_Latn fur_Latn fur_Latn fur_Latn zsm_Latn fur_Latn fur_Latn fur_Latn fur_Latn